Steve: ‘Ek het gereageer soos ŉ burger moet’Steve Hofmeyr Steve Hofmeyr sê sy twiet wat daartoe gelei het dat die ANC klagte teen hom aanhangig gaan maak, was ŉ aanspraak op selfverdediging. “Ná afloop van die staatsamptenaar Phumzile van Damme se fisieke aanval op ŉ Suid-Afrikaanse burger en ná ŉ ander staatsamptenaar, ambassadeur Zindzi Mandela, gesê het sy spring nie vir die wit landdiewe in Suid-Afrika nie – het ek gereageer soos ŉ burger moet,” het Hofmeyr aan Maroela Media gesê. Hofmeyr se twiets wat die ANC so warm onder die kraag het, was in reaksie op ŉ reeks twiets van Mandela-Hlongwane wat die afgelope naweek ŉ storm op sosiale media ontketen het. Van Damme het op haar beurt beweer sy was die slagoffer van ŉ rassevoorval by die V&A Waterfront in Kaapstad. Hofmeyr het ná afloop hiervan aan Mandela en Van Damme getwiet dat hy ŉ Suid-Afrikaanse belastingbetaler is en dus in werklikheid hulle “baas is”. “Julle SAL spring wanneer ek so sê en julle SAL vra hoe hoog. En wanneer julle kom om ons lewe en grond te vat, SAL julle doodgaan. Ons kontrak is so eenvoudig soos dit. En moet dit nie vergeet nie,” het hy getwiet. Die ANC was van plan om vandag strafregtelike aanklagte teen Hofmeyr aanhangig te maak aangesien hy volgens hulle vir Mandela en Van Damme met die dood gedreig het. Pula Mabe, nasionale woordvoerder van die ANC, het egter later gesê die klagte sal eers Maandag aanhangig gemaak word. Zindzi Mandela (Foto: Twitter) “Ons gemeenskappe moet sulke individue ontmasker vir wie hulle is en waarvoor hulle staan. Die ANC doen ŉ beroep op Suid-Afrikaners om mense wat voortgaan om rassisme in ons land aan te blaas, te isoleer,” het Mabe gesê. Hofmeyr het in reaksie op die kritiek op sy twiet gesê die politieke leierskap se houding teenoor wit belastingbetalende burgers “is presies die paspoort wat misdadigers nodig het om te breek, te betree en dood te maak en te vat soos hulle wil en waarom ons die mees ongelukkige en verdeelde land in die wêreld is”. Volgens Hofmeyr wil staatsamptenare nie dien nie, maar gedien word. “Hulle maak ŉ groot fout as hulle dink dit is waarvoor ons belasting betaal. Die res van my twiet is maar ŉ aanspraak op selfverdediging en my belofte om my gesin tot die dood te verdedig teen enige moordenaar of gronddief wat oor my heining klim.” Phumzile van Damme. Foto: Facebook Mandela het Vrydag verskeie verdelende, rassistiese twiets op die sosialemediaplatform Twitter met die hutsmerk #OurLand geplaas. Sy het onder meer na wit mense verwys as lafaards en stelende verkragter-afstammelinge van Jan van Riebeeck. “Miss all these trembling white cowards, shem. Botha, Potgieter, Thieving Rapist descendants of Van Riebeck (sic),” lui die twiet. Die DA, VF Plus en AfriForum het geëis dat daar daadwerklik teenoor Mandela opgetree word en dat sy teruggeroep word na Suid-Afrika. Die EFF en BLF het op hul beurt haar twiets beaam en gesê hulle ondersteun haar uitlatings. Van Damme het, nadat sy die Waterfront besoek het, op Twitter geskryf sy het rassisme beleef en een van die vermeende oortreders in die gesig geklap uit selfverdediging. “Die gesin. Die vrou het my deurgaans verfilm en ek wou foto’s neem, maar toe het die klein k** in die swart T-hemp na my toe gekom en in my gesig gesê ‘voetsek, jou swarte’ en my foon op die grond gegooi,” het sy geskryf. “Hy het my met geweld gedreig en ek het hom uit selfverdediging teen die kop geklap.” Donald Kau, woordvoerder van die V&A Waterfront, het gesê hulle het met Van Damme in verbinding getree ná hulle van die voorval bewus gemaak is. Hulle het ŉ ondersoek van stapel gestuur oor die geldigheid van haar klag.